A buszsofőr ma sem jelent meg a tárgyaláson. Nincs felelőse a tragédiának.

Veronai buszbaleset: lehet, hogy nem a megvádolt sofőr, hanem a váltótársa vezetett

Veronai busztragédia: tisztázni akarja az ügyészség az olasz hatóságokkal, hogy ki vezette a buszt

Büntetőper zajlik Veronában, a városi bíróságon a 2017. január huszadikán éjjel történt, tizenhét magyar életét követelő buszbaleset nyomán.

Az első tárgyalási nap tavaly október harmincadikán zajlott, a következő december közepén, majd március elsején, a mai a negyedik alkalom.

Az eljárásnak hat vádlottja van:

öten az autópálya biztonságáért felelő mérnökök

a hatodik pedig V. János, aki elvileg a baleset idején vezette a buszt.

Azért elvileg, mert V. János, bár kezdetben elismerte, hogy ő vezette a buszt, utóbb azzal állt elő, s védekezését is erre alapozza, hogy a kérdéses időpontban mégsem ő, hanem a balesetben életét vesztő váltótársa ült a volán mögött. (V. János Békéscsabán él, Magyarországon nincs ellene eljárás, Veronában egyetlen tárgyalási napon sem jelent meg, ügyvédje képviseli, a hozzátartozóktól a mai napig nem kért bocsánatot.)

Néhány szülő ma elhunyt gyereke fotójával pólóján jelent meg a tárgyaláson, ezzel tiltakozva, hogy a mai napig nincs felelőse a tragédiának. Kifogásolják, hogy két és fél évvel a baleset után még mindig csupán az adategyeztetésnél tart a bírósági procedúra.

A ma tízkor kezdődött tárgyalás délben fejeződött be. A következő tárgyalási nap január 24-én lesz.

(Helyszíni riportunkat később olvashatják majd.)

Kiemelt kép: Marjai János / 24.hu